钦定古今图书集成/明伦汇编/闺媛典/第116卷 > 周烈妇 谢应芳
## 钦定古今图书集成/明伦汇编/闺媛典/第116卷 > 周烈妇 谢应芳

陈君手持《烈妇碑》，劝我为作《烈妇歌》。人生自古孰无
死？烈妇之死名不磨。本是东仓小家女，粉黛不施容
自妩。父怜母惜不忍违，纳婿于家半年许。阿爷从军
气颇麤，欲杀不义奔京都。手持芒刃机不密，身落祸
坑家乃屠。绣衣郎君元帅子，少年绝爱倾城美。愿言
携手与同归，即免头颅弃诸市。郎君满屋堆黄金，安
知难买“烈妇心。”耳边言逐飘风远，腹内怨含沧海深。
骂声不绝郎君怒，马上挥刀斫头去。双鸾羞睹青铜
镜，全家甘赴黄泉路。娟娟肌体娇如雪，烈烈肝肠坚
似铁。一团冤血注娄江，至今流水声呜咽。男儿读书
峨冠巾，偷生或忍忘君亲。奴颜婢膝曳朱紫，得不愧
此裙钗人。